**Paks Városi Teremlabdarúgó**

**Bajnokság 2015.**

**VERSENYKIÍRÁS**

**1./ A bajnokság célja**

Biztosítani a sportolási és játéklehetőséget az amatőr kispályás labdarúgó csapatok részére. Szórakozási lehetőség megteremtése a sportágat szeretők számára.

**2./ A torna rendezője**

Paksi Sportegyesület

Versenybizottság Elnöke:

Rostané Katona Katalin

Versenybizottság Tag:

Makai János

Tinnyei Sándor

Adminisztráció:

Boa András

**3./ Mérkőzések helye és ideje**

ESZI Sportcsarnok Paks, Zsíros köz

A terem kihasználtsága és sorsolás szerint: 2015. 01. 24.-től (hétvégenként, a terem kihasználtsága szerint - 9 és 19 óra között); csapatlétszámtól függően várhatóan 2015. 03. 15-ig.

**4./ A bajnokság nevezési és részvételi feltételei**

4.1./ A nevezési díj 75.000,- Ft/csapat, azaz hetvenötezer forint (melyből 65.000,- Ft nevezési díj, 10.000,- Ft kaució) befizetése a Paksi Sportegyesület bankszámlájára utalással (11992206-07500714), vagy pénztárába munkaidőben személyesen (legkésőbb 2015. 01. 20-án 12.00 óráig) lehet. A befizetés tényét az átutalási szelvény másolatával, vagy a pénztári befizetést igazoló dokumentummal kötelesek az első játéknapon igazolni a csapatok.

4.2./ A kaucióként letétbe helyezett 10 000,- Ft-ot minden csapat a feltételek teljesülése esetén a bajnokság végeztével visszakapja legkésőbb 2015. 04. 30-ig a Paksi Sportegyesület pénztárában. A kaució a csapat számára elveszik, ha a csapat bármely kisorsolt mérkőzésére nem áll ki. A kaució ¼ részben elveszik, ha a csapat bármely kisorsolt mérkőzését nem teljes létszámmal kezdi.

4.3./ A kitöltött és aláírt nevezési dokumentumokat, azok mellékleteit legkésőbb 2015. 01. 20-án 16.00 óráig kell eljuttatni e-mailben a [rostakata78@gmail.com](mailto:rostakata78@gmail.com) címre, vagy személyesen a Paksi Sportegyesület Fehérvári út 29. szám alatti irodájába.

4.4./ A nevezés akkor érvényes, ha a csapat minden tagja aláírásával elfogadja a kiírás feltételeit.

4.5./ Csapatvezetői megbeszélés: 2015. január 20-án 16.30-kor a Paksi Sportegyesület székházában.

**5./ Játékjogosultság**

5.1./ Nevezett csapat - 4 fő kivételével - kizárólag amatőr, 16 éven felüli magyar állampolgárságú személyt nevezhet. Csapatonként lehetőség van max. 4 fő nevezésére, aki(k) a 2014-2015. évi bajnokságban játékjogosultsággal rendelkezik (későbbiekben igazolt játékos) labdarúgás sportágban megyei I. osztályig. Magasabb osztályban igazolt játékos nem szerepelhet. Futsal bajnokság(ok)ban játékjogosultsággal rendelkező játékos igazoltnak számít, tehát nem nevezhető. Megye III-ban játékjogosultsággal rendelkező személy esetünkben nem számít igazoltnak.

5.2./ A nevezni kívánó csapat a „Nevezési lap” nyomtatványt és a nevezési dokumentum 1. és 2.sz. mellékletét (Névjegyzék, Nyilatkozat) kitöltve, minden játékos és a csapatvezető által aláírva köteles legkésőbb 2015. 01. 20. 16.00 óráig eljuttatni a megadott elérhetőségek valamelyikére. A nevezésként leadott névjegyzéken meg kell jelölni a játékos neve mellett az ”igazolt” minősítést.

5.3./ Nevezhető minimum 8, maximum 18 fő. A nevezési lap 1. sz. mellékletébe beírt személy a későbbiekben nem cserélhető. A mérkőzés jegyzőkönyvébe csak olyan személy kerülhet, aki a nevezési lapon (is) szerepel, aláírásával elfogadja a kiírás feltételeit! Egy játékos a bajnokságban csak egyazon csapatban szerepelhet. A játékjogosultság megsértése 5 pont levonással jár mérkőzésenként!

5.4./ Ha a bajnokság során egy csapat játékosai közül ötödik (vagy további) szerzett „igazolt játékos”minősítést, úgy ezen játékos(ok) jelen bajnokság hátralévő mérkőzésein elvesztik játékjogosultságukat!

**6./ Díjazás**

6.1./ Csapatdíjak:

A zárónapon az „A” osztály 1-3. helyén végzett csapatok **tárgy** és **oklevél** díjazásban részesülnek.

A „B” osztály 1. helyén végzett csapat **tárgy**, az 1-3. helyen végzett csapatok **oklevé**l díjazásban részesülnek.

6.2./ Egyéni díjak:

A bajnokság gólkirálya **serleg** díjazásban részesül.

A bajnokság gólkirálya az első hat csapatból kerül ki. A cím eldöntésénél a bajnokságban szerzett legtöbb gól számít. Ha kettő vagy több labdarúgó ér el azonos eredményt, akkor az alábbi sorrend alapján kell meghatározni a gólkirályt:

kevesebb mérkőzésszám alatt érte el a szerzett góljainak számát; ha ez is egyenlő, akkor az a játékos, aki több akciógólt szerzett.

A bajnokság legjobb játékosa **serleg** díjazásban részesül. A csapatok szavazatai alapján kerül meghatározásra.

A díjazott labdarúgó a versenykiírás szerinti mérkőzések legalább 75%-án kezdő vagy cserejátékosként pályára lépett.

A bajnokság legjobb kapusa **serleg** díjazásban részesül. A csapatok szavazatai alapján kerül meghatározásra.

**7./ Egyéb rendelkezések:**

7.1./ A nevezett csapat valamennyi sportvezetője, játékosa, edzője köteles olyan magatartást tanúsítani és tanúsíttatni a sportrendezvény ideje alatt – beleértve a mérkőzéssel kapcsolatos nyilatkozatokat is – mely a labdarúgó sportág és a szervezők jó hírnevét szolgálja.

7.2./ Minden csapat játékosai egészségükért és testi épségükért saját felelősségükre játszhatnak.

7.3./ Minden játékos a játékvezető által engedélyezett felszerelésben léphet pályára!

**8./ Versenyszabályok**

8.1./ Mérkőzések játékideje 2 x 20 perc; félidők közötti idő 5 perc; várakozási idő 5 perc.

8.2./ Mérkőzésenként kettő játékvezető működik. A mérkőzés megkezdése előtt – egyeztetve a nevezési listát és mezszámokat – a jegyzőkönyvet mindkét csapatvezető köteles kitölteni és aláírni.

8.3./ Ha egy csapat kettő alkalommal távol marad (ill. nem tud kiállni) a kisorsolt mérkőzésről, a bajnokságból töröljük, addig elért eredményeit megsemmisítjük.

8.4./ Mérkőzéseken kézi vagy gépi időmérés van: minden mérkőzés rendes játékideje, illetve a hosszabbítás a dudaszó vagy sípszó pillanatában befejeződik.

8.5./ A sorsolás alapján „pályaválasztó” (elöl álló) csapat választ mezszínt, a másik csapat köteles kétféle szerelésről (megkülönböztető) gondoskodni.

8.6./ A mérkőzéseken kézilabda kapukat alkalmazunk, a büntetőterület a hatos vonal és a saját alapvonallal határolt terület. A büntetőrúgást a hetes vonalról kell elvégezni.

8.7./ A cserejátékosok a saját alapvonaluk mögött foglalnak helyet, csere is csak a saját alapvonalnál történhet. (Kivételt képez, ha sérülés esetén a játékos nem képes a saját alapvonalához menni. Ez esetben a cserejátékos csak a játékvezető engedélyével léphet pályára!)

8.8./ A cserejátékosok és vezető(k) is a játékvezető fegyelmi hatáskörébe tartoznak! Szabálytalan csere 2 perces kiállítást von maga után!

8.9./ Óvás benyújtása a mérkőzést követő első munkanap 12.00-ig írásban lehetséges – 5.000,- Ft óvási díj PSE irodán pénztárba történő befizetése mellett – a kiadott nyomtatványon, bármelyik versenybizottsági tagnál. Bárminemű óvás és fegyelmi ügyben a Versenybizottság dönt.

**9./ Lebonyolítás módja**

9.1./ Az előző évi terembajnokságban jogosultságot szerzett 12 csapat az „A” osztály tagja.

Amennyiben közülük valamely csapat nem kíván indulni, úgy további helyezettek kerülhetnek az „A” osztályba. A többi nevezett csapat a „B” osztályba kerül.

9.2./ Az „A” osztályban körmérkőzéses rendszerben játszanak a csapatok, melynek végeredményét sorrendben: a megszerzett pontok száma, a bajnokságban elért több győzelem, az egymás elleni eredmény, gólkülönbség, több rúgott gól, az előző évi helyezés dönti el.

9.3./ „A” osztály rájátszás: az alapszakaszban elért helyezések alapján hendikep jutalompontokkal indulnak a csapatok (1. hely-12, 2. hely-11, ...12. hely-1 pont). Két 6-os csoportban (1-6; 7-12) körmérkőzés. Az „A” osztály végeredményét sorrendben; a bajnokság rájátszásában megszerzett pontok száma, a két egymás elleni eredmény, a bajnokságban elért több győzelem, a rájátszásbeli gólkülönbség, több rúgott gól és a jobb alapszakaszbeli helyezés dönti el.

9.4./ A „B” osztály lebonyolítása a létszám ismeretében kerül meghatározásra, törekedve a létszámarányos mérkőzésszám elérésére. Ez a csapatvezetői megbeszélésen kerül ismertetésre.

9.5./ Jelen bajnokság „A” osztályának két utolsó helyezettje kiesik a „B” osztályba. A „B” osztály első és második helyezettje jogosultságot szerez a következő évi bajnokság „A” osztályban való szereplésre.

**10./ Játékszabályok**

10.1./Az alapvonalat elhagyott labda játékba hozatala: bármely játékos **a labdát a hatoson belülről - annak talaját legalább egyszer érintve – hozhatja játékba** (a kapus akár kézzel, akár lábbal). A labda (lehet mozgó is) akkor kerül játékba, ha közvetlenül (teljes terjedelmében) elhagyta a büntető területét.

10.2./A bedobást lehet rúgni is (az oldalvonalról, vagy azon kívül, max. 50cm-ről). A bedobásnál a dobó előtt az ellenfél játékosa nem ugrálhat, 2m távolságot köteles tartani.

10.3./ **A becsúszó szerelés minden esetben szabálytalan!** A szabálytalanság a **vétkes játékos kiállítását** vonhatja maga után. A fegyelmezés **mértéke** függ az eset súlyosságától.

10.4./ *A mennyezetről visszapattanó labda* során – **a játékvezető jelzése esetén** – a játékot a „vétlen” csapat folytathatja *bedobás*sal, a mennyezethez érés pontjához legközelebbi oldalvonaltól.

10.5./ Sárga lap 2 perc, piros lap 5 perc, sárga és piros lap együttes felmutatása végleges kiállítást von maga után. Utóbbi esetben *5 perc letelte után új játékos pályára léphet* a kiállított játékos helyett, viszont **a végleg kiállított játékos a következő mérkőzésen automatikusan nem szerepelhet**! További eltiltásról a versenybizottság dönt. A kiállított játékos az időmérő asztalnál elhelyezett padon tölti le büntetését, s az időmérők engedélyezik visszaállását. (Kiállításkor meg kell állítani az órát, s ha a kiállított játékos elfoglalta helyét, akkor a játékvezető engedélyével folytatható a mérkőzés. A visszatérést lehetőség szerint jelezni kell: hangosbemondó.) Egyazon mérkőzésen háromszor kiállított játékos nem térhet vissza a harmadik büntetés letöltése után, a csapat következő mérkőzésén automatikusan nem játszhat.

10.6./ A mérkőzés akkor kezdhető, ha csapatonként, 3+1 fő jelen van. Amennyiben egy csapat, játékra alkalmas létszáma 3+1 fő alá csökken (sérülés, kiállítás), a mérkőzést le kell fújni. Ekkor, az ellenfél csapata nyeri a mérkőzést 3-0 gólkülönbséggel, ha vesztésre, vagy döntetlenre állt. Egyébként a pályán lévő eredmény kerül a jegyzőkönyvbe.

10.7./ **Szabadrúgásnál a sorfal távolsága 5m.**

10.8./ Fentiekben nem szabályozott esetekben a nagypályás szabályok, ill. a MLSZ verseny-, játék- és fegyelmi szabályzata érvényesek.

Paks, 2015. január 2.

Rostané Katona Katalin

versenybizottság elnöke